登擬峴臺詩
作者：李壁
朝代：宋

paragraphs: 羊公洙泗人，易地即顔子。
功名真餘棄，邂逅照圖史。
況復權利間，何啻鼠肝似。
武庫偶並稱，相去不知幾。
臺傾屬新葺，天遠暮山紫。
佳月喚我來，拋却烏皮几。
莫言風景非，世本無真是。
有酒即宜城，有魚斯漢水。
殷勤一樽共，清唱切雲起。
羈旅聊自紓，高興未渠已。
銀河簾旌接，斗柄屋山指。
側聞急才秋，便坐引奇士。
但遣君意陳，流落非予耻。